               ЕВРОПЕЙСКА КОМИСИЯ
            Брюксел, 3.11.2017
            COM(2017) 635 final
            2017/0278(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз на Съвета на министрите, създаден съгласно Договора за създаване на транспортна общност

               ОБЯСНИТЕЛЕН МЕМОРАНДУМ

               1.ПРЕДМЕТ НА ПРЕДЛОЖЕНИЕТО

               Настоящото предложение се отнася до решение за определяне на позицията, която да бъде заета от името на Европейския съюз на Съвета на министрите, създаден съгласно Договора за създаване на транспортна общност („Договорът“) по отношение на предвиденото приемане на решение относно седалището на постоянния секретариат на транспортната общност („секретариатът“).

               2.КОНТЕКСТ НА ПРЕДЛОЖЕНИЕТО

               2.1Договорът за създаване на транспортна общност

               Английската езикова версия на Договора за създаване на транспортна общност със страните от Западните Балкани (Албания, Босна и Херцеговина, Косово
                  1* (наричано Косово), бившата югославска република Македония, Черна гора и Сърбия) беше подписана от всички страни с изключение на Босна и Херцеговина в рамките на  срещата на високо равнище на Групата на шестте от Западните Балкани, която се проведе в Триест на 12 юли 2017 г., а Босна и Херцеговина подписа текста на 18 септември 2017 г. в Брюксел. Другите езикови версии на Договора бяха подписани от страните на 9 октомври 2017 г. След подписването договорът се прилага временно в съответствие с член 41, параграф 3 от него. За Съюза временното прилагане е предвидено в решението на Съвета относно подписването, от името на Европейския съюз, и временното прилагане на Договора за създаване на транспортна общност
                  2
               .

               Европейският съюз е страна по Договора за транспортна общност.

               2.2Съвет на министрите

                  Съветът на министрите е създаден с член 21 от Договора за транспортна общност, за да се гарантира постигането на целите, заложени в него. Той има следните задължения:

               –а) предоставя общи политически насоки;

               –б) прави преглед на напредъка по изпълнението на Договора за транспортна общност, включително на последващите действия по представените от Социалния форум предложения;

               –в) представя становища относно назначаването на директора на секретариата; а също и

               –г) взема решения относно седалището на секретариата.

                  Съветът на министрите се състои от по един представител на всяка от договарящите се страни. Правото на участие като наблюдател се предоставя на всички държави членки на ЕС. Освен ако не е предвидено друго, решения се вземат с консенсус.

               2.3Предвиденият акт на Съвета на министрите

                  На първото си заседание Съветът на министрите трябва да вземе решение относно седалището на секретариата, създаден по силата на член 28 от договора за създаване на транспортна общност. Това решение ще бъде от съществено значение за навременното изпълнение на Договора.

                  Решението относно седалището на секретариата на практика е първият важен крайъгълен камък на ефективното изпълнение на Договора за създаване на транспортна общност. Секретариатът ще играе ключова роля в подпомагането на изпълнението на Договора и е изключително важно той скоро да започне пълноценно работа. След предварително политическо споразумение, постигнато от всички регионални партньори, и след съгласието на Европейския съюз, Съветът на министрите е вероятно да постигне необходимия консенсус за Белград като седалище на секретариата, съгласно член 21, буква г) от Договора за създаване на транспортна общност.

                  Предвиденото решение ще бъде обвързващо за страните по силата на член 21, буква г) от Договора, според който Съветът на министрите „решава“ относно седалището на секретариата.

               3.ПОЗИЦИЯТА, КОЯТО ТРЯБВА ДА СЕ ЗАЕМЕ ОТ ИМЕТО НА СЪЮЗА

               Предлага се да се подкрепи Белград като седалище на постоянния секретариат. Страните по споразумението от Югоизточна Европа широко подкрепят този избор, а Белград е разположен на територията на една от тях, което несъмнено ще допринесе за успешното изпълнение на Договора.

               Във връзка с това следва да се припомни, че Договорът за създаване на транспортна общност е един от елементите, които могат да укрепят регионалното сътрудничество на Западните Балкани, както е обяснено допълнително в предложението на Комисията за решение на Съвета относно подписването на Договора [COM(2017)324 final, подраздел „Общ контекст“].

               Съгласно член 21, буква г) от Договора, Съветът на министрите взема решения относно седалището на секретариата с консенсус. Тъй като Съюзът е страна по Договора, необходима е позиция на Съюза.

               4.ПРАВНО ОСНОВАНИЕ

               4.1Процесуалноправно основание

               4.1.1 Принципи

                  В член 218, параграф 9 от ДФЕС се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

                  Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                     3
                  .

               4.1.2 Приложение в конкретния случай

               Съветът на министрите е орган, създаден по силата на споразумение, а именно Договорът за създаване на транспортна общност.

               Актът, който Съветът на министрите има за задача да приеме, представлява акт с правно действие. Предвиденият акт ще бъде задължителен съгласно международното право в съответствие с член 21, буква г) от Договора за създаване на транспортна общност.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               По отношение на предвиден акт, който преследва едновременно няколко цели или се състои от няколко части, които са неразривно свързани, без никоя от тях да е акцесорна по отношение на другите, материалноправното основание на решение съгласно член 218, параграф 9 от ДФЕС ще трябва, по изключение, да включва съответните различни правни основания.

               4.2.2.Приложение в конкретния случай

               Предвиденият акт относно седалището на секретариата е от организационен характер и като такъв е необходим за правилното функциониране на Договора за създаване на транспортна общност. От своя страна Договорът преследва цели и съдържа части, засягащи областите на автомобилния и железопътния транспорт, както и транспорта по вътрешните водни пътища, които са видове транспорт, обхванати от член 91 от ДФЕС, както и в областта на морския транспорт — вид транспорт, обхванат от член 100, параграф 2 от ДФЕС. Поради хоризонталния си характер, предвиденият акт се отнася до всички тези елементи. Всички те са неразривно свързани, без един от тях да е второстепенен по отношение на другите.

                  Поради това материалноправното основание на предложеното решение включва следните разпоредби: член 91 и член 100, параграф 2 от ДФЕС.

                  4.3
                        Заключение

                  Правното основание за предложеното решение следва да бъде член 91 и член 100, параграф 2 от ДФЕС във връзка с член 218, параграф 9 от ДФЕС.

               2017/0278 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз на Съвета на министрите, създаден съгласно Договора за създаване на транспортна общност

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 91 и член 100, параграф 2, във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Договорът за създаване на транспортна общност беше подписан от Съюза в съответствие с Решение  на Съвета
                  4
               .

               (2)Съгласно член 41, параграф 3 от Договора за създаване на транспортна общност, той се прилага временно, считано от [XXX], между Европейския съюз и XXX.

               (3)Съгласно член 21, буква г) от Договора, Съветът на министрите взема решения относно седалището на постоянния секретариат.

               (4)Целесъобразно е да бъде определена позицията, която да се заеме от името на Съюза на Съвета на министрите, тъй като решението относно седалището на постоянния секретариат ще бъде обвързващо за Съюза.

               (5)Целесъобразно е да се подкрепи Белград като седалище на постоянния секретариат. Страните по споразумението от Югоизточна Европа широко подкрепят този избор, а Белград е разположен на територията на една от тях, което несъмнено ще допринесе за успешното изпълнение на Договора.

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на първото заседание на Съвета на министрите, се основава на проекта за решение на Съвета на министрите, приложен към настоящото решение.

               Внасянето на незначителни промени в проекта на решение може да бъде одобрено от представителите на Съюза в Съвета на министрите, без да е необходимо допълнително решение на Съвета.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)
                  *Това название не засяга позициите по отношение на статута и е съобразено с Резолюция 1244 (1999) на Съвета за сигурност на ООН и становището на Международния съд относно обявяването на независимост от страна на Косово.

                     (2)
                  CSST/2017/10301, http://register.consilium.europa.eu/content/out?lang=en&typ=SET&i=ADV&RESULTSET=1&DOC_ID=10301/17|10301/*/17&DOC_LANCD=FR&ROWSPP=25&NRROWS=500&ORDERBY=DOC_DATE+DESC

                     (3)
                  Решение на Съда на ЕС от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)
                  ОВ L , , стр. .

    ---documentbreak---

               ЕВРОПЕЙСКА КОМИСИЯ
            Брюксел, 3.11.2017
            COM(2017) 635 final
            ПРИЛОЖЕНИЕ
            към
            Решение на Съвета
            относно позицията, която трябва да се заеме от името на Европейския съюз на Съвета на министрите, създаден съгласно Договора за създаване на транспортна общност

               ПРИЛОЖЕНИЕ

               [Настоящият проект на акт е приложен към Решението на Съвета]

               ПРОЕКТ НА РЕШЕНИЕ № 2017/1

               НА СЪВЕТА НА МИНИСТРИТЕ НА ТРАНСПОРТНАТА ОБЩНОСТ

               D/2017/1/MC-TC от … 2017 г.: относно седалището на постоянния секретариат на транспортната общност

               СЪВЕТЪТ НА МИНИСТРИТЕ НА ТРАНСПОРТНАТА ОБЩНОСТ,

               като взе предвид Договора за създаване на транспортна общност, и по-специално член 21, буква г) от него,

               РЕШИ:

               Член единствен

               Седалището на постоянния секретариат на транспортната общност е Белград.

               Съставено в Брюксел на ... 2017 г.

               За Съвета на министрите

               ……………………………


               ЕВРОПЕЙСКА КОМИСИЯ
            Брюксел, 6.11.2017
            COM(2017) 641 final
            2017/0283(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния ветеринарен комитет, създаден по силата на Споразумението между Европейската общност и Конфедерация Швейцария относно търговията със селскостопански продукти, по отношение на Решение № 1/2017 относно изменението на допълнение 6 към приложение 11 към споразумението

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               ·Обосновка и цели на предложението за решение

               Споразумението между Европейската общност и Конфедерация Швейцария относно търговията със селскостопански продукти (наричано по-долу „Споразумението относно селското стопанство“) влезе в сила на 1 юни 2002 г.

               На Швейцария бяха предоставени няколко последователни периода, през които тя имаше възможността временно да ползва дерогация по отношение на изследването за наличие на Trichinella в кланични трупове и месо от домашни свине, предназначени за угояване и за клане в кланици с малък капацитет. Вече повече от 50 години в Швейцария няма открити случаи на Trichinella. Освен това Швейцария разполага с функционираща програма за откриване на случаи и се ангажира, че пусканото на пазара на Европейския съюз месо от домашни свине винаги се подлага на изследване, насочено към откриване на наличие на Trichinella в кланичните трупове и в месото от домашни свине. Следователно е възможно да се преустанови временният характер на дерогацията.

               Разпоредбите на допълнение 6 от приложение 11 към Споразумението относно селското стопанство следва да бъдат съответно адаптирани.

               С разпоредбата на член 19, параграф 1 от приложение 11 към Споразумението относно селското стопанство се създава Съвместен ветеринарен комитет, съставен от представители на страните. Той е натоварен с разглеждането на всички въпроси, свързани с посоченото приложение и с неговото прилагане, както и с изпълнението на предвидените в него задачи. Съвместният ветеринарен комитет е оправомощен по-специално да взема решения в случаите, предвидени в приложение 11. С разпоредбата на член 19, параграф 3 от приложение 11 към Споразумението относно селското стопанство Съвместният ветеринарен комитет е оправомощен да изменя допълненията към посоченото приложение, по-специално с цел тяхното приспособяване и осъвременяване.

               Решение № 1/2017 на Съвместния ветеринарен комитет ще бъде публикувано в Официален вестник на Европейския съюз.

               ·Съгласуваност със съществуващите разпоредби в тази област на политиката

               Това предложение за дерогация е съгласувано с мерките за гъвкавост, които държавите членки могат да приемат по отношение на разположени в региони със специфични географски ограничения предприятия за производство на храни, при условие че тези мерки не застрашават сигурността на крайния продукт. Предложението е съгласувано и с научното становище на Европейския орган за безопасност на храните от 3 ноември 2011 г. относно рисковете за общественото здраве, които трябва да бъдат обхванати от инспекциите на свинско месо
                  1
               , както и с Регламент за изпълнение (ЕС) 2015/1375 на Комисията от 10 август 2015 г. относно установяване на специфични правила за официалния контрол на трихинели (Trichinella) в месото.

               ·Съгласуваност с другите политики на Съюза

               Споразумението между Европейската общност и Конфедерация Швейцария относно търговията със селскостопански продукти се вписва в общата уредба на търговската политика на ЕС и е от интерес за ЕС, тъй като той е нетен износител на селскостопански продукти за Швейцария. Търговският баланс на ЕС се подобри значително от влизането в сила на споразумението насам.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               ·Правно основание

               Предложението за решение се основава на член 207, параграф 4 от Договора за функционирането на Европейския съюз във връзка с член 218, параграф 9.

               ·Избор на инструмент

               Необходимо е Съюзът да определи позицията, която трябва да се заеме в рамките на Съвместния ветеринарен комитет по отношение на приемането на необходимите промени в приложение 11. В съответствие с член 5, параграф 2, първа алинея от Решение 2002/309/ЕО, Евратом, позицията на Съюза се определя от Съвета по предложение на Комисията.

               3.ОТРАЖЕНИЕ ВЪРХУ БЮДЖЕТА

               Делегираният акт няма отражение върху бюджета на ЕС. Придаването на дерогацията на постоянен характер касае само провеждането в Швейцария на някои проверки на свинско месо, предназначено единствено за швейцарския пазар.

               2017/0283 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния ветеринарен комитет, създаден по силата на Споразумението между Европейската общност и Конфедерация Швейцария относно търговията със селскостопански продукти, по отношение на Решение № 1/2017 относно изменението на допълнение 6 към приложение 11 към споразумението

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението между Европейската общност и Конфедерация Швейцария относно търговията със селскостопански продукти
                  2
                („Споразумението относно селското стопанство“) влезе в сила на 1 юни 2002 г.

               (2)Съгласно член 19, параграф 1 от приложение 11 към Споразумението относно селското стопанство Съвместният ветеринарен комитет отговаря за разглеждането на всички въпроси, възникнали във връзка с посоченото приложение и с неговото прилагане, както и за изпълнението на предвидените в него задачи. С член 19, параграф 3 от посоченото приложение Съвместният ветеринарен комитет се оправомощава да изменя допълненията към приложение 11, по-специално с цел тяхното адаптиране и актуализиране.

               (3)В член 5, параграф 2, първа алинея от Решение 2002/309/ЕО, Евратом на Съвета и на Комисията
                  3
                се предвижда, че позицията на Общността в рамките на Съвместния ветеринарен комитет трябва да се определя от Съвета по предложение на Комисията.

               (4)Европейският съюз следва да приеме позицията, която трябва да се заеме в рамките на Съвместния ветеринарен комитет относно необходимите промени.

               (5)Решение № 1/2017 на Съвместния ветеринарен комитет, създаден по силата на Споразумението относно селското стопанство, („Решение № 1/2017 на Съвместния ветеринарен комитет“) следва да влезе в сила в деня на приемането му,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Европейския съюз в рамките на Съвместния ветеринарен комитет, създаден по силата на член 19, параграф 1 от приложение 11 към Споразумението относно селското стопанство, относно изменението на допълнение 6 към приложение 11, се определя в проекта за решение на Съвместния ветеринарен комитет, приложен към настоящото решение.

               Член 2

               Настоящото решение влиза в сила в деня след деня на приемането му.

               Съставено в Брюксел на  година.

                     За Съвета

                     Председател

                     (1)
                  EFSA Journal (Бюлетин на ЕОБХ), 2011; 9(10):2351 (198 стр.), публикуван на 3 октомври 2011 г.

                     (2)
                  ОВ L 114, 30.4.2002 г., стр. 132.

                     (3)
                  ОВ L 114, 30.4.2002 г., стр. 1.

    ---documentbreak---

               ЕВРОПЕЙСКА КОМИСИЯ
            Брюксел, 6.11.2017
            COM(2017) 641 final
            ПРИЛОЖЕНИЕ
            към
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния ветеринарен комитет, създаден по силата на Споразумението между Европейската общност и Конфедерация Швейцария относно търговията със селскостопански продукти, по отношение на Решение № 1/2017 относно изменението на допълнение 6 към приложение 11 към споразумението

               ПРИЛОЖЕНИЕ

               П Р О Е К Т

               РЕШЕНИЕ № 1/2017 НА СЪВМЕСТНИЯ ВЕТЕРИНАРЕН КОМИТЕТ,
               СЪЗДАДЕН ПО СИЛАТА НА СПОРАЗУМЕНИЕТО МЕЖДУ ЕВРОПЕЙСКАТА ОБЩНОСТ
               И КОНФЕДЕРАЦИЯ ШВЕЙЦАРИЯ
               ОТНОСНО ТЪРГОВИЯТА СЪС СЕЛСКОСТОПАНСКИ ПРОДУКТИ,

               от [...] година

               относно изменението на допълнение 6 към приложение 11 към споразумението

               СЪВМЕСТНИЯТ ВЕТЕРИНАРЕН КОМИТЕТ,

               като взе предвид Споразумението между Европейската общност и Конфедерация Швейцария относно търговията със селскостопански продукти
                  1
               , и по-специално член 19, параграф 3 от приложение 11 към него,

               като има предвид, че:

               (1)Споразумението между Европейската общност и Конфедерация Швейцария относно търговията със селскостопански продукти („Споразумението относно селското стопанство“) влезе в сила на 1 юни 2002 г.

               (2)Съгласно член 19, параграф 1 от приложение 11 към Споразумението относно селското стопанство Съвместният ветеринарен комитет, създаден по силата на Споразумението относно селското стопанство (наричан по-долу „Съвместният ветеринарен комитет“), отговаря за разглеждането на всички въпроси, възникнали във връзка с посоченото приложение и с неговото прилагане, както и за изпълнението на предвидените в него задачи. С член 19, параграф 3 от посоченото приложение Съвместният ветеринарен комитет се оправомощава да изменя допълненията, по-специално с цел тяхното приспособяване и осъвременяване.

               (3)С Решение № 2/2003 на Съвместния ветеринарен комитет
                  2
                допълнения 1, 2, 3, 4, 5, 6 и 11 към приложение 11 към Споразумението относно селското стопанство бяха изменени за първи път.

               (4)С Решение № 1/2015 на Съвместния ветеринарен комитет
                  3
                допълнения 1, 2, 3, 5, 6, 7, 10 и 11 към приложение 11 към Споразумението относно селското стопанство бяха изменени за последен път.

               (5)В продължение на няколко последователни периода на Швейцария беше предоставена възможността да ползва дерогация по отношение на изследването за наличие на Trichinella в кланични трупове и месо от домашни свине, предназначени за угояване и клане в кланици с малък капацитет. В Швейцария няма открити случаи на Trichinella вече повече от 50 години. Освен това Швейцария разполага с функционираща програма за откриване на случаи и се ангажира, че пусканото на пазара на Европейския съюз месо от домашни свине винаги се подлага на изследване, насочено към откриване на наличие на Trichinella в кланичните трупове и в месото от домашни свине. Следователно е възможно да се преустанови временният характер на дерогацията.

               (6)Настоящото решение следва да влезе в сила в деня на приемането му.

               (7)Допълнение 6 към приложение 11 към Споразумението относно селското стопанство следва да бъде съответно изменено,

               ПРИЕ НАСТОЯЩОТО РЕШЕНИЕ:

               Член 1

               В Споразумението относно селското стопанство, приложение 11, допълнение 6, раздел „Специални условия“ точки 4—6 се заменят, както следва:

               „4)Компетентните органи на Швейцария се ангажират, че пусканите на пазара на Европейския съюз кланични трупове и месо от домашни свине са били подложени на изследване, насочено към откриване на наличие на Trichinella в кланичните трупове и в месото от домашни свине.

               5)Методите за откриване, описани в глави I и II от приложение I към Регламент (ЕО) № 2075/2005, се използват в Швейцария при изследванията за откриване наличие на Trichinella. Не се прибягва обаче до трихинелоскопското изследване, описано в глава III от приложение I към Регламент (ЕО) № 2075/2005.

               6)По силата на разпоредбите на член 8, алинея 3 от Наредбата от 23 ноември 2005 г. на Федералния департамент по вътрешните работи относно хигиенните изисквания при клането на животни (OHyAb; RS 817.190.1) и на член 9, алинея 8 от Наредбата от 23 ноември 2005 г. на Федералния департамент по вътрешните работи относно храните от животински произход (RS 817.022.108), кланичните трупове и месото от домашни свине, предназначени за угояване и клане, както и месните заготовки, месните продукти и преработените месни продукти, които не са предназначени за пазара на Европейския съюз, се маркират със специален здравен печат в съответствие с образеца, установен в последната алинея от приложение 9 към Наредбата от 23 ноември 2005 г. на Федералния департамент по вътрешни работи относно хигиенните изисквания при клането на животни.

               Тези продукти не могат да бъдат обект на търговия с държавите — членки на Европейския съюз, в съответствие с разпоредбите на член 9а от Наредбата от 23 ноември 2005 г. на Федералния департамент по вътрешни работи относно храните от животински произход.“

               Точка 7 се заличава.

               Член 2

               Настоящото решение, съставено в два екземпляра, се подписва от съпредседателите или от други лица, които са упълномощени да действат от името на страните по Споразумението относно селското стопанство.

               Член 3

               Настоящото решение влиза в сила в деня на приемането му.

               Съставено в Брюксел на […] година.

               За Европейския съюз
                     За Конфедерация Швейцария

               Ръководител на делегация
                     Ръководител на делегация

                     (1)
                  ОВ L 114, 30.4.2002 г., стр. 132.

                     (2)
                  Решение № 2/2003 на Съвместния ветеринарен комитет, създаден по силата на Споразумението между Европейската общност и Конфедерация Швейцария относно търговията със селскостопански продукти, от 25 ноември 2003 г. за изменение на допълнения 1, 2, 3, 4, 5, 6 и 11 към приложение 11 към споразумението (2004/78/ЕО) (ОВ L 23, 28.1.2004 г., стр. 27).

                     (3)
                  Решение № 1/2015 на Съвместния ветеринарен комитет, създаден по силата на Споразумението между Европейската общност и Конфедерация Швейцария относно търговията със селскостопански продукти, от 17 декември 2015 г. относно изменението на допълнения 1, 2, 3, 5, 6, 7, 10 и 11 от приложение 11 към споразумението (2015/2367/ЕС) (ОВ L 337, 23.12.2015 г., стр. 128).


               ЕВРОПЕЙСКА КОМИСИЯ
            ???????, 30.10.2017
            COM(2017) 628 final
            2017/0277(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз на тридесет и седмото заседание на Постоянния комитет на Конвенцията за опазване на дивата европейска флора и фауна и природните местообитания, във връзка с изменение на приложение № II към конвенцията

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решение за определяне на позицията, която трябва да се заеме от името на Съюза във връзка с предвиденото приемане на решение за изменение на приложение № II към Конвенцията за опазване на дивата европейска флора и фауна и природните местообитания в рамките на тридесет и седмото годишно заседание на Постоянния комитет на конвенцията, което ще се проведе между 5 и 8 декември 2017 г. в Страсбург (Франция).

               2.Контекст на предложението

               2.1.Конвенция за опазване на дивата европейска флора и фауна и природните местообитания

               Целта на Конвенцията за опазване на дивата европейска флора и фауна и природните местообитания от 1979 г., известна още като „Бернската конвенция“ („споразумението“), е опазването на дивата европейската флора и фауна, както и свързаните с нея местообитания — по-специално тези, за чието опазване е необходимо сътрудничество между няколко държави. Това споразумение представлява междуправителствен договор, сключен под егидата на Съвета на Европа. То влезе в сила на 1 юни 1982 г., като от 1 септември 1982 г. Европейската общност е договаряща страна по него
                  1
               . Понастоящем договарящите страни по споразумението са 51, включително всички държави — членки на ЕС.

               2.2.Постоянен комитет

               Постоянният комитет е ръководният орган на конвенцията, като в рамките на своите правомощия той може да извършва оценка на природозащитния статус на видовете и съответно да преразглежда тяхното включване в приложенията към конвенцията. Неговите функции са посочени в членове 13—15 от споразумението. Постоянният комитет заседава най-малко веднъж на две години и когато мнозинството от договарящите страни постави искане за това. Обичайна практика е заседанията да се провеждат ежегодно.

               Мандатът във връзка с позицията на Съюза относно измененията на приложенията се предоставя с решение на Съвета въз основа на предложение на Комисията. Общите позиции на ЕС по отношение на други проекторешения и проекторезолюции се съгласуват на предварителни срещи на съответната работна група на Съвета или на координационни срещи на ЕС на място.

               2.3.Предвиден акт на Постоянния комитет

               На своето тридесет и седмо годишно заседание, което ще се проведе между 5 и 8 декември 2017 г. в Страсбург (Франция), Постоянният комитет на споразумението планира да приеме решение за изменение на приложение № II към споразумението („предвиденият акт“).

               В съответствие с член 17 от споразумението всяко изменение на приложенията се приема с мнозинство от две трети от договарящите страни. Измененията влизат в сила за всички страни три месеца след тяхното приемане от Постоянния комитет и при условие че една трета от договарящите страни не са представили възражения, с изключение на страните, които обявят възражение (резерва) по време на заседанието на Постоянния комитет.

               Целта на предвидения акт е да се внесат изменения в приложение № II към споразумението, както е предвидено в член 17 от споразумението.

               Предвиденият акт става задължителен за договарящите страни в съответствие с член 6 от споразумението, в който се предвижда, че всяка договаряща страна взема съответните необходими законодателни и административни мерки за осигуряване на специална защита на видовете от дивата фауна, посочени в приложение № II.

               3.Позиция, която трябва да се заеме от името на Съюза

               Постоянният комитет е орган, създаден по силата на споразумението. Тридесет и седмото заседание на Постоянния комитет на споразумението ще се проведе между 5 и 8 декември 2017 г. в Страсбург (Франция).

               Република Албания представи предложение за изменение на приложение № II от споразумението, така че в него да бъде включен балканският рис (Lynx lynx spp. balcanicus) — подвид на евразийския рис (Lynx lynx), който вече фигурира в приложение № III към споразумението (защитени видове от дивата фауна).

               Съюзът следва да подкрепи предложението, тъй като то е научно обосновано и е съобразено с ангажимента на Съюза да участва в международното сътрудничество за опазване на биологичното разнообразие.

               Въз основа на изложените по-горе аргументи е необходимо Съветът да вземе решение с цел определяне на позицията по отношение на предложението за изменение, която трябва да се заеме от името на Съюза в рамките на тридесет и седмото годишно заседание на Постоянния комитет.

               Предложението за изменение не налага промяна в съществуващото законодателство на Съюза.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, на които се подчинява съответният орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .

               4.1.2.Приложение в конкретния случай

               Постоянният комитет е орган, създаден по силата на споразумението. Тридесет и седмото годишно заседание на Постоянния комитет на конвенцията ще се проведе между 5 и 8 декември 2017 г. в Страсбург (Франция).

               Актът, който Постоянният комитет има за задача да приеме, представлява акт с правно действие. В съответствие с член 6 от конвенцията предвиденият акт за осигуряване на специална защита на видовете от дивата фауна, включени в приложение № II, ще има задължителен характер по силата на международното право. С предвидения акт не се допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. В случай че с предвидения акт се преследват две цели или същият включва два компонента, и че едната от тези цели или единият от тези компоненти може да се окачестви като основна/основен, докато другата/другият има по-скоро второстепенна роля, решението на основание член 218, параграф 9 от ДФЕС трябва да има единна материалноправна основа, а именно продиктуваната от основната/основния или доминиращата/доминиращия цел или компонент.

               4.2.2.Приложение в конкретния случай

               Основната цел и съдържанието на предвидения акт са свързани с околната среда.

               Поради това материалноправното основание за предложеното решение е член 192, параграф 1.

               4.3.Заключение

               Правното основание за предложеното решение следва да бъде член 192, параграф 1 от ДФЕС във връзка с член 218, параграф 9 от ДФЕС.

               2017/0277 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз на тридесет и седмото заседание на Постоянния комитет на Конвенцията за опазване на дивата европейска флора и фауна и природните местообитания, във връзка с изменение на приложение № II към конвенцията

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Конвенцията за опазване на дивата европейска флора и фауна и природните местообитания от 1979 г., известна още като „Бернската конвенция“ („споразумението“), беше сключена от Съюза с Решение 82/72/ЕИО на Съвета
                  3
                и влезе в сила на 1 юни 1982 г. Целта на споразумението е опазването на дивата европейската флора и фауна, както и свързаните с нея местообитания — по-специално тези, за чието опазване е необходимо сътрудничество между няколко държави. Споразумението представлява междуправителствен договор, сключен под егидата на Съвета на Европа.

               (2)Съгласно член 17 от споразумението Постоянният комитет може да приема решения за изменение на приложенията към споразумението.

               (3)На своето тридесет и седмо заседание, която ще се проведе между 5 и 8 декември 2017 г., Постоянният комитет планира да приеме решение за изменение на приложение № II към споразумението.

               (4)Тъй като решението ще има задължителен характер за Съюза е целесъобразно да се определи позицията, която трябва да се заеме от името на Съюза в рамките на Постоянния комитет.

               (5)Съюзът следва да подкрепи предложението за включване в приложение № II към споразумението на балканския рис (Lynx lynx spp. balcanicus) — подвид на евразийския рис (Lynx lynx), който вече фигурира в приложение III към споразумението, тъй като то е научно обосновано и е съобразено с ангажимента на Съюза да участва в международното сътрудничество за опазване на биологичното разнообразие в съответствие с член 5 от Конвенцията на ООН за биологичното разнообразие и решенията на Конференцията на страните по тази конвенция, и по-специално с приетата на нейното десето заседание обща цел до 2020 г. да бъде предотвратено изчезването на известните застрашени видове и да се подобри и поддържа техният природозащитен статус, особено на видовете в най-критично положение.

               (6)Тъй като евразийският рис (Lynx lynx) вече фигурира в приложения II и IV към Директива 92/43/ЕИО на Съвета
                  4
               , включването на подвида балкански рис (Lynx lynx spp. balcanicus) в приложение № II към споразумението няма да е свързано с промени в законодателството на Съюза,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на тридесет и седмото заседание на Постоянния комитет на Конвенцията за опазване на дивата европейска флора и фауна и природните местообитания, е за подкрепа на предложението за включване на Lynx lynx spp. balcanicus в приложение № II към конвенцията.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)
                  Решение 82/72/ЕИО на Съвета от 3 декември 1981 г. относно сключването на Конвенцията за опазване на дивата европейска флора и фауна и естествените местообитания (ОВ L 38, 10.2.1982 г., стр. 1).

                     (2)
                  Дело C-399/12 Германия/Съвет (OIV), ECLI:EU:C:2014:2258, т. 61—64.

                     (3)
                  ОВ L 38, 10.2.1982 г., стр. 1.

                     (4)
                  Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (ОВ L 206, 22.7.1992 г., стр. 7).


               ЕВРОПЕЙСКА КОМИСИЯ
            Брюксел, 6.11.2017
            COM(2017) 644 final
            2017/0286(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета на посланиците АКТБ—ЕС във връзка с прилагането на член 68 от Споразумението за партньорство АКТБ—ЕС

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която да се заеме от името на Съюза в рамките на Комитета на посланиците АКТБ—ЕС, във връзка с предвиденото приемане на решение на Комитета на посланиците относно прилагането на член 68 от Споразумението за партньорство АКТБ—ЕС.

               2.Контекст на предложението

               2.1.Споразумението за партньорство АКТБ—ЕС (Споразумението от Котону)

               Целта на Споразумението за партньорство АКТБ—ЕС
                  1
                („Споразумението“) е установяването на асоциация между Европейския съюз и държавите от АКТБ. Споразумението влезе в сила на 1.4.2003 г.

               В член 100 от Споразумението за партньорство АКТБ—ЕС се посочва, че приложения Iа, Iб, II, III, IV и VI към него могат да бъдат преразглеждани, адаптирани и/или изменяни от Съвета на министрите АКТБ—ЕС въз основа на препоръка от Комитета АКТБ—ЕС за сътрудничество за финансиране на развитието.

               В член 15, параграф 4 от Споразумението за партньорство АКТБ—ЕС се посочва, че Съветът на министрите АКТБ—ЕС може да делегира правомощия на Комитета на посланиците АКТБ—ЕС.

               В Дакар по време на съвместното заседание на Съвета на министрите на 6 май 2017 г. Съветът на министрите АКТБ—ЕС взе решение да предостави правомощия за делегиране на Комитета на посланиците АКТБ—ЕС с цел вземането на решение относно прилагането на член 68 от Споразумението за партньорство АКТБ—ЕС преди 31 декември 2017 г.

               2.2.Комитетът на посланиците АКТБ—ЕС

               Комитетът на посланиците АКТБ—ЕС може да взема решения, които са правно обвързващи за страните. Комитетът на посланиците се състои, от една страна, от постоянните представители на всяка държава членка на Eвропейския съюз и от представител на Комисията и, от друга, от ръководителя на мисията на всяка от държавите от АКТБ към Eвропейския съюз. Постът на председател на Комитета на посланиците се заема последователно от постоянния представител на държавата членка, определена от Общността, и ръководителя на мисията, представляващ държавите от АКТБ и определен от тях. Комитетът подпомага Съвета на министрите при изпълнението на неговите задачи и осъществява всеки мандат, който му е възложен от Съвета. В този контекст той наблюдава прилагането на настоящото споразумение и напредъка за осъществяване на целите, предвидени в него. Комитетът на посланиците заседава редовно, и по-специално за подготовката на сесиите на Съвета, както и когато се окаже необходимо.

               2.3.Предвиденият акт на Комитета на посланиците АКТБ—ЕС

               Преди 31.12.2017 г. Комитета на посланиците АКТБ—ЕС следва да приеме решение относно прилагането на член 68 от Споразумението за партньорство АКТБ—ЕС („предвидения акт“).

               Решението ще се прилага към приложение II, глава 3 и има за цел подобряване на функционирането на системата за финансиране на подкрепата в случай на външни сътресения.

               Предвиденият акт ще стане обвързващ за страните в съответствие с член 15, параграф 3 от Споразумението, в който се предвижда, че Съветът на министрите АКТБ—ЕС може да взема решения, които са обвързващи за страните, и с член 15, параграф 4 от Споразумението, който гласи: „Съветът на министрите АКТБ—ЕС може да делегира правомощия на Комитета на посланиците АКТБ—ЕС“.

               3.Позиция, която трябва да се заеме от името на Съюза

               Съгласно член 68 от Споразумението за партньорство АКТБ—ЕС „страните признават, че макроикономическата нестабилност в резултат на външни сътресения може да въздейства отрицателно на развитието на държавите от АКТБ и да застраши постигането на изискванията им по отношение на развитието. Ето защо в рамките на многогодишната финансова рамка за сътрудничество по настоящото споразумение се създава система за допълнителна подкрепа с цел смекчаването на краткосрочни отрицателни ефекти в резултат на външни сътресения, включително ефекта върху приходите от износ.“

               В приложение II, глава 3 към Споразумението за партньорство АКТБ—ЕС са установени реда и условията относно финансирането на краткосрочни флуктуации в печалбите от износ (FLEX). Това приложение бе изменено с Решение 1/2008 на Съвета АКТБ—ЕО от 13.6.2008 г.
                  2
               .

               Развиващите се държави са подложени на значителни и редовни външни сътресения с отрицателни ефекти, които водят до високи разходи за производството в краткосрочен план и до загуба на благосъстояние, както и до продължително забавяне на растежа, което не е свързано само с флуктуации в печалбите от износ. Тези външни сътресения може да са свързани със световното икономическо развитие, по-специално със спад на световния растеж, както и с природни бедствия.

               Въз основа на извлечения опит от механизмите FLEX, включително специфичното финансиране след икономическата и финансовата криза от 2008 г. (ad hoc механизма FLEX, свързан с уязвимостта) и в съответствие със Споразумението за партньорство АКТБ—ЕС, бе разработен съответно нов подход за подкрепа за държавите, за да могат да поемат сътресения с макроикономическо отражение, при който се взема предвид също така фискалното пространство — макроикономическият капацитет на правителството да реагира на външни сътресения.

               Поради това наличието на хармонизирано третиране на исканията в рамките на единен пакет, предназначен за непредвидени нужди, ще бъде най-добрия начин за осигуряване на необходимата гъвкавост за адаптиране на отговора на Комисията за всеки отделен случай. Затова с държавите от АКТБ бе постигнато споразумение за включване на подкрепата при макроикономически сътресения във финансовия пакет за непредвидени нужди на 11-ия ЕФР.

               Целта на предвидения акт е по този начин на определени държави от АКТБ да се предостави подкрепа в случай на външни сътресения съгласно член 68 от Споразумението за партньорство АКТБ—ЕС . Тази подкрепа е обхваната от единен пакет, предназначен за непредвидени нужди.

               С цел прилагане на описания по-горе нов подход следва да бъде прието правнообвързващо решение от страна на органите за вземане на решения.

               Съветът на министрите АКТБ—ЕС от 5 май 2017 г. реши, че всяко предложение относно подкрепа в случай на външни сътресения, предвидена в член 68 от Споразумението за партньорство АКТБ—ЕС, следва да бъде обхванато от пакета, предназначен за непредвидени нужди, и предостави правомощия за делегиране на Комитета на посланиците АКТБ—ЕС да приеме решение до 31 декември 2017 г., което ще се прилага по отношение на приложение II, глава 3 към Споразумението за партньорство АКТБ—ЕС.

               Затова Комисията предлага на Съвета да приеме настоящото решение.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в конкретния случай

               Комитета на посланиците АКТБ—ЕС е орган, създаден със споразумение, а именно Споразумението от Котону.

               Актът, който Комитетът на посланиците АКТБ—ЕС има за задача да приеме, представлява акт с правно действие. Предвиденият акт ще бъде задължителен съгласно международното право в съответствие с член 15, параграфи 3 и 4 от Споразумението от Котону.

               С предвидения акт не се допълва, нито изменя институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани със „сътрудничество за развитие“. Поради това материалноправното основание за предложеното решение е член 209, параграф 2 от ДФЕС.

               4.3.Заключение

               Правното основание за предложеното решение следва да бъде член 209, параграф 2 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като актът на Комитета на посланиците АКТБ—ЕС ще се прилага за приложение ІІ към Споразумението от Котону, е целесъобразно след приемането му това решение да бъде публикувано в Официален вестник на Европейския съюз.

               2017/0286 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Комитета на посланиците АКТБ—ЕС във връзка с прилагането на член 68 от Споразумението за партньорство АКТБ—ЕС

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 209, параграф 2 от него във връзка с член 218, параграф 9 от него,

               като взе предвид Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, (наричано по-нататък „Споразумението за партньорство АКТБ—ЕС“)
                  4
               ,

               като взе предвид предложението на Европейската комисия,

               като има предвид, че:

               (1)Споразумение за партньорство между държавите от Африка, Карибите и Тихоокеанския басейн (АКТБ), от една страна, и Европейската общност и нейните държави членки, от друга страна (Споразумението за партньорство АКТБ—ЕС), бе подписано в Котону на 23 юни 2000 г. Споразумението партньорство АКТБ—ЕС влезе в сила на 1 април 2003 г.

               (2)По силата на член 100 от Споразумението за партньорство АКТБ—ЕС приложения Iа, Iб, II, III, IV и VI към него могат да бъдат преразглеждани, адаптирани и/или изменяни от Съвета на министрите АКТБ—ЕС въз основа на препоръка от Комитета АКТБ—ЕС за сътрудничество за финансиране на развитието.

               (3)По силата на член 15, параграф 4 от Споразумението за партньорство АКТБ—ЕС Съветът на министрите АКТБ—ЕС може да делегира правомощия на Комитета на посланиците АКТБ—ЕС.

               (4)В Дакар по време на съвместното заседание на Съвета на министрите на 6 май 2017 г. Съветът на министрите АКТБ—ЕС взе решение да предостави правомощия за делегиране на Комитета на посланиците АКТБ—ЕС с цел вземането на решение относно прилагането на член 68 от Споразумението за партньорство АКТБ—ЕС преди 31 декември 2017 г.

               (5)Целесъобразно е да се определи позицията, която да се заеме от името на Съюза в рамките на Комитета на посланиците АКТБ—ЕС, тъй като решението ще има задължителна правна сила за Съюза.

               (6)Решението ще се прилага към приложение II, глава 3 от Споразумението за партньорство АКТБ—ЕС и има за цел да се подобри функционирането на системата за финансиране на подкрепата в случай на външни сътресения.

               ПРИЕ НАСТОЯЩОТО РЕШЕНИЕ:

               Член 1

               1.Позицията, която трябва да се заеме от името на Съюза в рамките на Комитета на посланиците АКТБ—ЕС във връзка с прилагането на член 68 от Споразумението за партньорство АКТБ—ЕС, се основава на проекта на акта на Комитета на посланиците АКТБ—ЕС, приложен към настоящото решение.

               2. Незначителни промени в проекта на решението могат да бъдат одобрени от представителите на Съюза в Комитета на посланиците АКТБ—ЕС, без да е необходимо допълнително решение на Съвета.

               Член 2

               След приемането му решението на Комитета на посланиците АКТБ—ЕС се публикува в Официален вестник на Европейския съюз.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)
                  Решение на Съвета от 19 декември 2002 г. за сключване на Споразумение за партньорство между държавите от Африка, Карибите и Тихоокеанския басейн, от една страна, и Европейската общност и нейните държави-членки, от друга, подписано в Котону на 23 юни 2000 г. (OВ L 65, 8.3.2003 г., стр. 27).

                     (2)
                  ОВ L 171, 1.7.2008 г., стр. 63.

                     (3)
                  Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)
                  Споразумение (OВ L 317, 15.12.2000 г., стp. 3), изменено със споразумението, подписано в Люксембург на 25 юни 2005 г. (ОВ L 209, 11.8.2005 г., стр. 27) и със споразумението, подписано в Уагадугу на 22 юни 2010 г. (OВ L 287, 4.11.2010 г., стp. 3).

    ---documentbreak---

               ЕВРОПЕЙСКА КОМИСИЯ
            Брюксел, 6.11.2017
            COM(2017) 644 final
            ПРИЛОЖЕНИЕ
            към
            Предложение заРЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета на посланиците АКТБ—ЕС във връзка с прилагането на член 68 от Споразумението за партньорство АКТБ—ЕС

               ПРИЛОЖЕНИЕ

               РЕШЕНИЕ № …/2017

               НА КОМИТЕТА НА ПОСЛАНИЦИТЕ АКТБ—ЕС

               от .../.../2017 година

               по отношение на прилагането на член 68 от Споразумението за партньорство АКТБ—ЕС

               КОМИТЕТЪТ НА ПОСЛАНИЦИТЕ АКТБ—ЕС,

               като взе предвид Споразумението за партньорство между членовете на Групата страни от Африка, Карибите и Тихоокеанския басейн (АКТБ), от една страна, и Европейската общност и нейните държави членки, от друга страна
                  1
                (наричано по-нататък „Споразумението за партньорство АКТБ—ЕС“), и по-специално член 100 от него, във връзка с член 15, параграф 4 и член 16, параграф 2;

               като има предвид, че:

               (1)В член 68 от Споразумението за партньорство АКТБ—ЕС се посочва, че се въвежда система за механизъм за допълнителна подкрепа с цел смекчаването на краткосрочните отрицателни ефекти в резултат на външни шокове, засягащи икономиката на държавите от АКТБ. В параграф 4 от този член се посочва, че специфичните условия за механизма за подкрепа са посочени в приложение II към Споразумението.

               (2)Механизмът, определен понастоящем в приложение II към Споразумението за партньорство АКТБ—ЕС, трябва да бъде адаптиран към потребностите на страните и да гарантира гъвкаво и бързо предоставяне на подкрепа.

               (3)В член 100 от Споразумението за партньорство АКТБ—ЕС се посочва, че приложения Iа, Iб, II, IV и VI към него могат да бъдат преразглеждани, адаптирани и/или изменяни от Съвета на министрите АКТБ—ЕС въз основа на препоръка от Комитета АКТБ—ЕС за сътрудничество при финансиране на развитието.

               (4)В член 15, параграф 4 от Споразумението за партньорство АКТБ—ЕС се посочва, че Съветът на министрите АКТБ—ЕС може да делегира правомощия на Комитета на посланиците АКТБ—ЕС.

               (5)В член 16, параграф 2 от Споразумението за партньорство АКТБ—ЕС се посочва, че Комитета на посланиците АКТБ—ЕС осъществява всеки мандат, който му е възложен от Съвета.

               (6)Съветът на министрите АКТБ—ЕС от 5 май 2017 г. възложи на Комитета на посланиците АКТБ—ЕС мандат да приеме решение относно прилагането на член 68 от Споразумението за партньорство АКТБ—ЕС по отношение на външни сътресения и за изменение на приложение II, глава 3.

               (7)Комитетът на посланиците АКТБ—ЕС прие настоящото решение.

               РЕШИ:

               Член 1

               Финансовата подкрепа за държавите от АКТБ в случай на макроикономическа нестабилност в резултат на външни шокове, предвидена в член 68 от Споразумението за партньорство АКТБ—ЕС („Споразумението“), се управлява съгласно разпоредбите на настоящото решение.

               Член 2

               1.От резерва на 11-ия ЕФР може да бъде мобилизирана допълнителна подкрепа за непредвидени нужди с цел смекчаване на краткосрочните отрицателни ефекти в резултат на външни шокове, включително ефекта върху приходите от износ, и продължаване на социоикономическите реформи и политики, изложени на риск поради спада в приходите.

               2.Държавите от АКТБ, засегнати от външни шокове, отправят искане до Европейската комисия за финансова подкрепа за тази цел, което ще бъде разгледано чрез подход, насочен към потребностите и всеки отделен случай, в рамките на многогодишната финансова рамка за сътрудничество по силата на Споразумението.

               3.Подпомагането се предоставя и прилага в съответствие с процедурите, които позволяват бързи, гъвкави и ефективни действия. Европейската комисия ще докладва периодично на Комитета за сътрудничество АКТБ—ЕС за финансиране на развитието.

               Член 3

               Договарящите страни по споразумението, Европейската комисия и Секретариатът на АКТБ се уведомяват относно практическото прилагане на специфичните условия на член 68.

               Член 4

               Приложение II, глава 3 от Споразумението за партньорство АКТБ—ЕС се прилага в съответствие с настоящото решение.

               Член 5

               Настоящото решение влиза в сила в деня на приемането му.

               Съставено в […] на […] година.

                     За Комитета на посланиците АКТБ—ЕС

                     Председател

                     (1)
                  Споразумение (OВ L 317, 15.12.2000 г., стp. 3), изменено със споразумението, подписано в Люксембург на 25 юни 2005 г. (ОВ L 209, 11.8.2005 г., стр. 27) и със споразумението, подписано в Уагадугу на 22 юни 2010 г. (OВ L 287, 4.11.2010 г., стp. 3).


               ЕВРОПЕЙСКА КОМИСИЯ
            Брюксел, 6.11.2017
            COM(2017) 638 final
            2017/0280(NLE)
            Предложение за
            РЕШЕНИЕ НА СЪВЕТА
            относно позицията, която да бъде заета от името на Европейския съюзв рамките на Съвместния комитет на ЕИП във връзка с изменението на процедурния правилник на Съвместния комитет на ЕИП

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Двата проекта за решения на Съвместния комитет на ЕИП (приложени към предложеното решение на Съвета) имат за цел да се измени процедурният правилник на Съвместния комитет на ЕИП с оглед на добавянето на български, румънски и хърватски език.

               Първият проект за решение на Съвместния комитет на ЕИП в приложение 1 се отнася до българският и румънският език. Със Споразумението за участието на Република България и Румъния в Европейското икономическо пространство
                  1
               , подписано на 25 юли 2007 г. в Брюксел, беше изменен член 129, параграф 1 от Споразумението за ЕИП, за да се добавят българският и румънският език в списъка на езиците на Споразумението за ЕИП. Тези два езика обаче следва да бъдат добавени и към списъка на езиците в процедурния правилник на Съвместния комитет на ЕИП.

               Тъй като Споразумението за участие на Република България и Румъния в Европейското икономическо пространство, подписано на 25 юли 2007 г. в Брюксел, влезе в сила на 9 ноември 2011 г., решението на Съвместния комитет на ЕИП може да влезе в сила, след като бъде прието от Комитета на ЕИП.

               Вторият проект за решение на Съвместния комитет на ЕИП в приложение 2 се отнася до хърватския език. Със Споразумението за участие на Република Хърватия в Европейското икономическо пространство („Споразумение за разширяване на ЕИП от 2014 г.“), подписано на 11 април 2014 г. в Брюксел, член 129, параграф 1 от Споразумението за ЕИП се изменя, за да се добави хърватският език в списъка на езиците на Споразумението за ЕИП. Процедурният правилник на Съвместния комитет на ЕИП следва да бъде съответно изменен.

               Споразумението за разширяване на ЕИП от 2014 г. се прилага временно спрямо подписалите го страни от 12 април 2014 г. насам и поради това настоящото решение следва да се прилага временно до влизането в сила на Споразумението за разширяване на ЕИП от 2014 г.

               •Съгласуваност с действащите разпоредби в тази област на политиката

               Не се прилага

               •Съгласуваност с другите политики на Съюза

               Не се прилага

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Съгласно член 1, параграф 3 от Регламент (ЕО) № 2894/94 на Съвета
                  2
                относно условията за прилагане на Споразумението за Европейското икономическо пространство Съветът определя въз основа на предложение на Комисията позицията, която да бъде заета от името на Съюза по отношение на подобни решения.

               В сътрудничество с ЕСВД Комисията представя проектите за решения на Съвместния комитет на ЕИП пред Съвета, който следва да ги приеме като позиция на Съюза. Комисията се надява да има възможност да представи позицията на Съюза пред Съвместния комитет на ЕИП възможно най-скоро.

               •Субсидиарност (при неизключителна компетентност)

               Не се прилага

               •Пропорционалност

               Не се прилага

               •Избор на инструмент

               В съответствие с член 98 от Споразумението за ЕИП избраният инструмент е решение на Съвместния комитет на ЕИП. Съвместният комитет на ЕИП осигурява ефективното изпълнение и функциониране на Споразумението за ЕИП. За тази цел той взема решения в случаите, предвидени в това споразумение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Събиране и използване на експертни становища

               Не е приложимо

               •Оценка на въздействието

               Не е приложимо

               4.ОТРАЖЕНИЕ ВЪРХУ БЮДЖЕТА

               Няма последици за бюджета.

               5.ДРУГИ ЕЛЕМЕНТИ

               Не е приложимо

               2017/0280 (NLE)

               Предложение за

               РЕШЕНИЕ НА СЪВЕТА

               относно позицията, която да бъде заета от името на Европейския съюз
                  в рамките на Съвместния комитет на ЕИП във връзка с изменението на процедурния правилник на Съвместния комитет на ЕИП

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 338, параграф 1 във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  3
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство
                  4
                („Споразумението за ЕИП“) влезе в сила на 1 януари 1994 г.

               (2)Със Споразумението за участието на Република България и Румъния в Европейското икономическо пространство
                  5
               , подписано на 25 юли 2007 г. в Брюксел, беше изменен член 129, параграф 1 от Споразумението за ЕИП, за да се добавят българският и румънският език в списъка на езиците на Споразумението за ЕИП.

               (3)Със Споразумението за участие на Република Хърватия в Европейското икономическо пространство
                  6
                 („Споразумение за разширяване на ЕИП от 2014 г.“), подписано на 11 април 2014 г. в Брюксел, член 129, параграф 1 от Споразумението за ЕИП се изменя, за да се добави хърватският език в списъка на езиците на Споразумението за ЕИП.

               (4)Процедурният правилник на Съвместния комитет на ЕИП, приет с Решение на Съвместния комитет на ЕИП № 1/94 от 8 февруари 1994 г.
                  7
                и изменен с Решение на Съвместния комитет на ЕИП № 24/2005 от 8 февруари 2005 г.
                  8
               , следва да бъде съответно изменен.

               (5)Споразумението за разширяване на ЕИП от 2014 г. се прилага временно спрямо подписалите го страни от 12 април 2014 г. насам и поради това решението на Съвместния комитет на ЕИП следва да се прилага временно до влизането в сила на Споразумението за разширяване на ЕИП от 2014 г.

               (6)Следователно позицията на Съюза в рамките на Съвместния комитет на ЕИП следва да се основава на приложените проекти за решения,

               ПРИЕ НАСТОЯЩОТО РЕШЕНИЕ:

               Член 1

               Позицията, която следва да бъде приета от името на Съюза в рамките на Съвместния комитет на ЕИП във връзка с предложените изменения на процедурния правилник на Съвместния комитет на ЕИП, се основава на проектите на решения на Съвместния комитет на ЕИП, приложени към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)
                  ОВ L 221, 25.8.2007 г., стр. 15.

                     (2)
                  ОВ L 305, 30.11.1994 г., стр. 6—8.

                     (3)
                  ОВ L 305, 30.11.1994 г., стр. 6.

                     (4)
                  ОВ L 1, 3.1.1994 г., стр. 3.

                     (5)
                  ОВ L 221, 25.8.2007 г., стр. 15.

                     (6)
                  ОВ L ...

                     (7)
                  ОВ L 85, 30.3.1994 г., стр. 60.

                     (8)
                  ОВ L 161, 23.6.2005 г., стр. 54.

    ---documentbreak---

               ЕВРОПЕЙСКА КОМИСИЯ
            Брюксел,6.11.2017
            COM(2017) 638 final
            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            относно позицията, която да бъде приета от името на Европейския съюз в рамките на Съвместния комитет на ЕИП във връзка с изменението на процедурния правилник на Съвместния комитет на ЕИП

               ПРИЛОЖЕНИЕ 1

               РЕШЕНИЕ НА СЪВМЕСТНИЯ КОМИТЕТ НА ЕИП

                  № …/2017

                  Предложение за решение на Съвета

                  за изменение на процедурния правилник на Съвместния комитет на ЕИП

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално член 92, параграф 3 от него,

               като има предвид, че:

               (1)Със Споразумението за участието на Република България и Румъния в Европейското икономическо пространство
                  1
               , подписано на 25 юли 2007 г. в Брюксел, беше изменен член 129, параграф 1 от Споразумението за ЕИП, за да се добавят българският и румънският език в списъка на езиците на Споразумението за ЕИП.

               (2)Споразумение за участие на Република България и Румъния в Европейското икономическо пространство влезе в сила на 9 ноември 2011 г.

               (3)Българският и румънският език следва да бъдат добавени в списъка на езиците в процедурния правилник на Съвместния комитет на ЕИП, приет с Решение на Съвместния комитет на ЕИП № 1/94 от 8 февруари 1994 г.
                  2
                и изменен с Решение на Съвместния комитет на ЕИП № 24/2005 от 8 февруари 2005 г.
                  3
                Списъкът на езиците в процедурният правилник на Съвместния комитет на ЕИП следва да бъде съответно изменен.

               ПРИЕ НАСТОЯЩОТО РЕШЕНИЕ:

               Член 1

               Решение на Съвместния комитет на ЕИП № 1/94 се изменя, както следва:

               1.
                     Текстът на член 6, параграф 2 се заменя със следното:

               „Текстовете на актовете на ЕО, които следва да бъдат включени в приложенията към Споразумението в съответствие в член 102, параграф 1, са еднакво автентични на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки и шведски език, както са публикувани в Официален вестник на Европейския съюз. Те се изготвят на исландски и норвежки език и тяхната автентичност се удостоверява от Съвместния комитет на ЕИП заедно със съответните решения, посочени в параграф 1.“

               2.Текстът на член 11, параграф 1 се заменя със следното:

               „Решенията на Съвместния комитет на ЕИП за изменение на приложенията или протоколите към Споразумението се публикуват на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки и шведски език в раздела за ЕИП на Официален вестник на Европейския съюз и на исландски и норвежки език в притурката за ЕИП към него.“

               Член 2

               Настоящото решение влиза в сила в деня на приемането му.

               Член 3

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на […] година.

                     За Съвместния комитет на ЕИП

                     Председател

                     Секретари
                     на Съвместния комитет на ЕИП

                     (1)
                  ОВ L 221, 25.8.2007 г., стр. 15.

                     (2)
                  ОВ L 85, 30.3.1994 г., стр. 60.

                     (3)
                  ОВ L 161, 23.6.2005 г., стр. 54.

    ---documentbreak--- NA ---documentbreak---

               ЕВРОПЕЙСКА КОМИСИЯ
            Брюксел,6.11.2017
            COM(2017) 638 final
            ПРИЛОЖЕНИЕ
            към
            Предложение заРЕШЕНИЕ НА СЪВЕТА
            относно позицията, която да бъде приета от името на Европейския съюз в рамките на Съвместния комитет на ЕИП във връзка с изменението на процедурния правилник на Съвместния комитет на ЕИП

               ПРИЛОЖЕНИЕ 2

               РЕШЕНИЕ НА СЪВМЕСТНИЯ КОМИТЕТ НА ЕИП

                  № …/2017

                  от

                  за изменение на процедурния правилник на Съвместния комитет на ЕИП

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално член 92, параграф 3 от него,

               като има предвид, че:

               (1)Със Споразумението за участие на Република Хърватия в Европейското икономическо пространство
                  1
                („Споразумение за разширяване на ЕИП от 2014 г.“), подписано на 11 април 2014 г. в Брюксел, се изменя член 129, параграф 1 от Споразумението за ЕИП, за да се добави хърватският език в списъка на езиците на Споразумението за ЕИП.

               (2)Хърватският език следва да бъдат добавени в списъка на езиците в процедурния правилник на Съвместния комитет на ЕИП, приет с Решение на Съвместния комитет на ЕИП № 1/94 от 8 февруари 1994 г.
                  2
               , изменен с Решение на Съвместния комитет на ЕИП № 24/2005 от 8 февруари 2005 г.
                  3
                и впоследствие изменен с Решение на Съвместния комитет на ЕИП № […] от […] г. Списъкът на езиците в процедурният правилник на Съвместния комитет на ЕИП следва да бъде съответно изменен.

               (3)Споразумението за разширяване на ЕИП от 2014 г. се прилага временно спрямо подписалите го страни от 12 април 2014 г. насам и поради това настоящото решение следва да се прилага временно до влизането в сила на Споразумението за разширяване на ЕИП от 2014 г.,

               ПРИЕ НАСТОЯЩОТО РЕШЕНИЕ:

               Член 1

               Решение на Съвместния комитет на ЕИП № 1/94 се изменя, както следва:

               1.
                     Текстът на член 6, параграф 2 се заменя със следното:

               „Текстовете на актовете на ЕО, които следва да бъдат включени в приложенията към Споразумението в съответствие в член 102, параграф 1, са еднакво автентични на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език, както са публикувани в Официален вестник на Европейския съюз. Те се изготвят на исландски и норвежки език и тяхната автентичност се удостоверява от Съвместния комитет на ЕИП заедно със съответните решения, посочени в параграф 1.“

               2.Текстът на член 11, параграф 1 се заменя със следното:

               „Решенията на Съвместния комитет на ЕИП за изменение на приложенията или протоколите към Споразумението се публикуват на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език в раздела за ЕИП на Официален вестник на Европейския съюз и на исландски и норвежки език в притурката за ЕИП към него.“

               Член 2

               Настоящото решение влиза в сила на [...] г. или на датата, на която влиза в сила Споразумението за разширяване на ЕИП от 2014 г., в зависимост от това коя от двете дати е по-късна.

               То се прилага временно от 12 април 2014 г.

               Член 4

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на […] година.

                     За Съвместния комитет на ЕИП

                     Председател

                     Секретари
                     на Съвместния комитет на ЕИП

                     (1)
                  ОВ L ...

                     (2)
                  ОВ L 85, 30.3.1994 г., стр. 60.

                     (3)
                  ОВ L 161, 23.6.2005 г., стр. 54.


               ЕВРОПЕЙСКА КОМИСИЯ
            Брюксел, 9.11.2017
            COM(2017) 588 final
            2017/0295(NLE)
            Предложение за
            РЕШЕНИЕ НА СЪВЕТА
            за определяне на позицията, която да бъде заета от името на Европейския съюз в рамките на Съвместния комитет, създаден със Споразумението между Европейския съюз и Азербайджанската република за улесняване на издаването на визи, във връзка с приемането на неговия процедурен правилник

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               Споразумението между Европейския съюз и Азербайджанската република за улесняване на издаването на визи за краткосрочно пребиваване на граждани на Република Азербайджан и на Европейския съюз влезе в сила на 1 септември 2014 г.
                  1
                Със Споразумението бяха установени, на основата на реципрочност, правнообвързващи права и задължения за двете страни с цел да се опростят процедурите за издаване на визи на граждани на Азербайджан и граждани на ЕС. С член 12 от Споразумението беше създаден Съвместен комитет, чиито задачи включват наблюдение на прилагането на Споразумението. В член 12, параграф 4 от Споразумението се предвижда, че Съвместният комитет следва да приеме свой процедурен правилник.

               Процедурният правилник следва да бъде приет с решение на Съвместния комитет и няма да бъде част от Споразумението.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Съветът упълномощава представителя на ЕС в Съвместния комитет, т.е. Комисията, да приеме процедурния правилник въз основа на настоящото предложение. Целта на правилника е да организира работата на Съвместния комитет и да спомага за подготовката и управлението на неговите заседания.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

                  Процедурният правилник, съдържащ се в приложението към настоящото предложение за решение на Съвета, е резултат от консултации с компетентните органи в Азербайджан, проведени на първото и второто заседание на Съвместния комитет и чрез размяна на електронни писма между заседанията (за последен път на 5 юни 2017 г.). Консултации с държавите членки бяха проведени посредством писмена процедура, която приключи на 16 юни 2017 г.

               4.ОТРАЖЕНИЕ ВЪРХУ БЮДЖЕТА

               Настоящото предложение няма отражение върху бюджета на ЕС.

               2017/0295 (NLE)

               Предложение за

               РЕШЕНИЕ НА СЪВЕТА

               за определяне на позицията, която да бъде заета от името на Европейския съюз в рамките на Съвместния комитет, създаден със Споразумението между Европейския съюз и Азербайджанската република за улесняване на издаването на визи, във връзка с приемането на неговия процедурен правилник

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 9 от него,

               като взе предвид Решение 2014/242/ЕС на Съвета от 14 април 2014 г. за сключване на Споразумението между Европейския съюз и Азербайджанската република за улесняване на издаването на визи
                  2
               ,

               като взе предвид предложението на Европейската комисия,

               като има предвид, че:

               (1)Споразумението между Европейския съюз и Азербайджанската република за улесняване на издаването на визи
                  3
                (наричано по-нататък „Споразумението“) влезе в сила на 1 септември 2014 г.

               (2)С член 12 от Споразумението беше създаден Съвместен комитет, който да управлява Споразумението. В параграф 4 от този член на Споразумението се предвижда, че Съвместният комитет приема свой процедурен правилник.

               (3)Процедурният правилник е необходим за организиране на работата на Съвместния комитет, натоварен с управлението на Споразумението и с наблюдението на неговото прилагане.

               (4)Поради това е целесъобразно да се определи позицията, която да бъде приета от името на Европейския съюз в рамките на Съвместния комитет, във връзка с приемането на процедурния правилник на Съвместния комитет за управление на Споразумението.

               (5)Настоящото решение представлява развитие на разпоредбите на достиженията на правото от Шенген, в които Обединеното кралство не участва в съответствие с Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген. Следователно Обединеното кралство не участва в неговото приемане и не е обвързано от него, нито от неговото прилагане.

               (6)Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген. Следователно Ирландия не участва в неговото приемане и не е обвързанa от него, нито от неговото прилагане.

               (7)В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да бъде приета от името на Европейския съюз в рамките на Съвместния комитет, създаден с член 12 от Споразумението между Европейския съюз и Азербайджанската република за улесняване на издаването на визи, във връзка с приемането на процедурния правилник на Съвместния комитет, се основава на проекта на решение на Съвместния комитет, приложен към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)
                  ОВ L 128, 30.4.2014 г., стр. 49—60.

                     (2)
                  ОВ L 128, 30.4.2014 г., стр. 47—48.

                     (3)
                  ОВ L 128, 30.4.2014 г., стр. 49—60.

    ---documentbreak---

               ЕВРОПЕЙСКА КОМИСИЯ
            Брюксел, 9.11.2017
            COM(2017) 588 final
            ПРИЛОЖЕНИЕ
            към
            Предложение за Решение на Съвета
            за определяне на позицията, която да бъде заета от името на Европейския съюз в рамките на Съвместния комитет, създаден със Споразумението между Европейския съюз и Азербайджанската република за улесняване на издаването на визи, във връзка с приемането на неговия процедурен правилник

               ПРОЕКТ НА

               РЕШЕНИЕ № ____ НА СЪВМЕСТНИЯ КОМИТЕТ ЗА УЛЕСНЯВАНЕ НА ИЗДАВАНЕТО НА ВИЗИ, СЪЗДАДЕН СЪС СПОРАЗУМЕНИЕТО МЕЖДУ ЕВРОПЕЙСКИЯ СЪЮЗ И АЗЕРБАЙДЖАНСКАТА РЕПУБЛИКА ЗА УЛЕСНЯВАНЕ НА ИЗДАВАНЕТО НА ВИЗИ,

               от …… година

               във връзка с приемането на процедурен правилник на Съвместния комитет

               КОМИТЕТЪТ,

               като взе предвид Споразумението между Европейския съюз и Азербайджанската република за улесняване на издаването на визи (наричано по-долу „Споразумението“), и по-специално член 12, параграф 4 от него,

               като има предвид, че Споразумението влезе в сила на 1 септември 2014 г.,

               РЕШИ ДА ПРИЕМЕ СЛЕДНИЯ ПРОЦЕДУРЕН ПРАВИЛНИК:

               Член 1

               Председателство

               Съвместният комитет за улесняване на издаването на визи се председателства съвместно от представител на Европейския съюз и представител на Азербайджанската република.

               Член 2

               Задачи на Съвместния комитет

               (1)Съгласно член 12, параграф 2 от Споразумението Съвместният комитет за улесняване на издаването на визи има по-специално следните задачи:

               а)наблюдение на прилагането на Споразумението;

               б)представяне на предложения за изменения или допълнения на Споразумението;

               в)разрешаване на спорове, свързани с тълкуването или прилагането на разпоредбите на Споразумението.

               (2)Съвместният комитет за улесняване на издаването на визи може да постигне съгласие по препоръки, съдържащи насоки или „най-добри практики“, с цел да подпомогне прилагането на Споразумението.

               Член 3

               Заседания

               (1)Съвместният комитет за улесняване на издаването на визи заседава всеки път, когато е необходимо, по искане на една от страните и най-малко веднъж годишно.

               (2)Страните се редуват при домакинството на заседанията, освен ако не е договорено друго.

               (3)Заседанията на Съвместният комитет за улесняване на издаването на визи се свикват от съпредседателите.

               (4)Съпредседателите насрочват дата за заседанието и обменят необходимите документи своевременно, за да се осигури подходяща подготовка, тридесет дни преди заседанието.

               (5)Страната — домакин на заседанието, решава логистичните въпроси.

               Член 4

               Делегации

               Страните се уведомяват взаимно за планирания състав на делегациите си най-малко седем дни преди заседанието.

               Член 5

               Дневен ред на заседанията

               (1)Съпредседателите изготвят предварителен дневен ред за всяко заседание не по-късно от четиринадесет дни преди заседанието. Предварителният дневен ред включва точките, за които не по-късно от четиринадесет дни преди заседанието един от съпредседателите е получил искане за включване в дневния ред.

               (2)Всяка страна може да добавя точки към предварителния дневен ред по всяко време преди заседанието, ако другата страна се съгласи. Искания за добавяне на точки към предварителния дневен ред се изпращат в писмена форма и се уважават, доколкото е възможно.

               (3)Окончателният дневен ред се приема от съпредседателите в началото на всяко заседание. Точка, която не фигурира в предварителния дневен ред, може да бъде добавена към дневния ред, ако страните са съгласни, и се разглежда, доколкото е възможно.

               Член 6

               Протокол от заседанието

               (1)Проект на протокола се изготвя във възможно най-кратък срок от съпредседателя — домакин на заседанието.

               (2)По правило за всяка точка от дневния ред в протокола се посочва следното:

               а)документите, представени на Съвместния комитет за улесняване на издаването на визи;

               б)изказванията, които дадена страна е поискала да бъдат включени в протокола; и

               в)взетите решения, отправените препоръки и приетите заключения по определена точка.

               (3)В протокола се посочват лицата от съответните делегации, които са участвали, като се посочват министерството, агенцията или институцията, които всеки участник представлява.

               (4)Протоколът се одобрява от Съвместния комитет за улесняване на издаването на визи на следващото му заседание.

               Член 7

               Решения и препоръки на Съвместния комитет за улесняване на издаването на визи

               (1)Съвместният комитет за улесняване на издаването на визи взема решения по взаимно съгласие на двете страни.

               (2)Решенията на Съвместния комитет за улесняване на издаването на визи носят наименованието „решение“, последвано от сериен номер и описание на техния предмет. Посочва се и датата, на която решението поражда действие. Решенията се подписват от представители на Съвместния комитет за улесняване на издаването на визи, които са упълномощени да действат от името на страните. Решенията се съставят в два екземпляра, като текстовете на всяка от версиите са еднакво автентични.

               (3)Параграфи 1 и 2 се прилагат mutatis mutandis към препоръките на Съвместния комитет за улесняване на издаването на визи.

               Член 8

               Разходи

               (1)Всяка страна поема разходите, които е направила във връзка с участието си в заседанията на Съвместния комитет за улесняване на издаването на визи, включително разходите за персонал, пътните и дневните разходи и пощенските и телекомуникационните разходи.

               (2)Другите разходи, свързани с организирането на заседанията, по правило се поемат от страната — домакин на заседанието.

               Член 9

               Административни процедури

               (1)Освен ако не е решено друго, заседанията на Съвместния комитет за улесняване на издаването на визи не са публични.

               (2)Протоколите и другите документи на Съвместния комитет за улесняване на издаването на визи се третират като поверителни.

               (3)По взаимно съгласие на двамата съпредседатели могат да бъдат поканени участници, които не са длъжностни лица на страните и на държавите членки, като към тях се прилагат същите изисквания за поверителност.

               (4)Страните могат да организират публични брифинги или по друг начин да информират заинтересованите представители на обществеността за резултатите от заседанията на Съвместния комитет.

               Член 10

               Влизане в сила

               Настоящото решение влиза в сила в деня на приемането му от Съвместния комитет за улесняване на издаването на визи.

               За Европейския съюз
                     За Азербайджанската република

               СЪВМЕСТНА ДЕКЛАРАЦИЯ, ПРИЛОЖЕНА КЪМ ПРОЦЕДУРНИЯ ПРАВИЛНИК НА СЪВМЕСТНИЯ КОМИТЕТ ПО ДЕЙСТВИЕТО НА СПОРАЗУМЕНИЕТО МЕЖДУ ЕС И АЗЕРБАЙДЖАНСКАТА РЕПУБЛИКА ЗА УЛЕСНЯВАНЕ НА ИЗДАВАНЕТО НА ВИЗИ

               За да гарантират трайното, хармонизирано и правилно прилагане на Споразумението, Азербайджанската република, Европейската комисия и държавите членки осъществяват неофициални контакти в периодите между официалните заседания на Съвместния комитет с цел разрешаване на неотложните въпроси. На следващото заседание на Съвместния комитет се докладва за тези въпроси и неофициални контакти.